text: Vejle vil undersøge sager om pension
  07 november 2011 kl. 12.42
  Vejle Kommune vil undersøge alle sager om førtidspension for at se, om nogle måske kan komme i arbejde. På den måde håber kommunen at kunne spare 40 mio. kr. de næste tre år.
  Christa Laursen, formand for jobudvalget (S) , afviser, at der bliver tale om klapjagt på førtidspensionisterne. Eller på folk, som modtager sygedagpenge.
  
  Bedre livskvalitet
  - Folk skal have det, de har krav på. Men der er nogen, som har fået det bedre - og måske kan de klare et arbejde i dag. Det vil i de fleste tilfælde betyde, at de får en bedre livskvalitet - og i kroner og ører  kan der også være lidt at hente.
  
  Over gennemsnittet
  I fire år har Vejle haft flere udgifter til overførselsindkomster end gennemsnittet af kommuner. Derfor vil byrådet drøfte, om alle sager om førtidspension og sygedagpenge skal gennemgås. Først når byrådet vedtager forslaget, går arbejdet igang.
  